Na temelju članka 48. Zakona o lokalnoj i područnoj (regionalnoj) samoupravi („Narodne novine“, br. 33/01, 60/01,129/05,109/07, 125/08, 36/09, 150/11, 144/12 i 19/13, 137/15,123/17, 98/19 i 144/20.), članka 47. Statuta Općine Sikirevci („Službeni vjesnik Brodsko-posavske županije“ broj 11/21), a sukladno odredbama Zakona o udrugama („Narodne novine“ broj 74/14, 70/17 i 98/19), te članku 1. stavak 5., članku 4. točke 13., članku 6. stavka 2. alineje 5. i članku 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15), Općinski načelnik Općine Sikirevci dana 21. prosinca 2022. godine, donosi

**PRAVILNIK**

**o dodjeli poslovnih prostora u vlasništvu Općine Sikirevci**

**na korištenje udrugama**

**I. OPĆE ODREDBE**

**Članak 1.**

Ovim se pravilnikom utvrđuju uvjeti, mjerila i postupci za dodjelu općinskih poslovnih prostora (u daljnjem tekstu: općinski prostori) na korištenje udrugama za provođenje aktivnosti od interesa za opće dobro.

Odredbe ovog pravilnika koje se odnose na udruge odgovarajuće se primjenjuju i na druge organizacije civilnoga društva.

**Članak 2.**

 Programima i projektima od interesa za opće dobro, u smislu ovog Pravilnika, smatraju se zaokruženi i tematski jasno određeni skupovi/skup aktivnosti koji su u skladu s vrednotama propisanima Ustavom Republike Hrvatske, te čije provođenje kroz dugoročni ili vremenski ograničeni rok djelovanja stvara vidljivu dodanu društvenu vrijednost kojom se podiže kvaliteta života pojedinca i unapređuje razvoj šire društvene zajednice.

Aktivnost od interesa za opće dobro u smislu ovog Pravilnika je aktivnost koja doprinosi zadovoljenju potreba i ispunjavanju ciljeva i prioriteta definiranih strateškim i planskim dokumentima Općine Sikirevci, Brodsko-posavske županije i Republike Hrvatske koji se odnose na Općinu Sikirevci i koja podiže kvalitetu života njezinih građana u područjima:

1. zaštite potrošača;

2. promicanja i zaštite ljudskih prava;

3. mladih ili udruga za mlade;

4. zaštite životinja,

5. održive energetske politike te suzbijanja posljedica klimatskih promjena i prilagodbe tim promjenama;

6. zaštite okoliša

7. europskih integracija i fondova Europske unije;

8. branitelja iz Domovinskog rata i njihovih obitelji, boraca II. svjetskog rata i civilnih invalida rata;

9. socijalnog i humanitarnog značenja;

10. prevencije neprihvatljivog ponašanja djece i mladeži;

11. socijalnog i humanitarnog značenja za unapređenje kvalitete života osoba s invaliditetom;

12.zaštite zdravlja;

13.promicanja inovatorstva na hrvatskom i međunarodnom tržištu;

14. razvoja turizma;

15. duhovnog i vjerskog života;

16. zaštite prava radnika;

17. zaštite prava djece

18. jednakosti i ravnopravnosti te mirotvorstvu i borbi protiv nasilja i diskriminacije;

19. zaštiti i promicanju osoba s invaliditetom i djece s teškoćama u razvoju, starijih i nemoćnih;

20. zaštiti, brizi i izobrazbi djece i mladih te njihovom aktivnom sudjelovanju u društvu;

21. zaštiti zdravlja;

22. prevenciji i borbi protiv svih oblika ovisnosti;

23. promicanju i razvoju volonterstva;

24. razvoju i promicanju socijalnih usluga i humanitarne djelatnosti;

25. razvoju i promicanju poduzetništva, obrta te socijalnog poduzetništva;

26. razvoju i promicanju kreativnih industrija unutar lokalne zajednice;

27. očuvanju i promicanju povijesne i kulturne materijalne i nematerijalne baštine;

28. razvoju i promicanju odgoja i obrazovanja, znanosti, cjeloživotnog učenja;

29. razvoju i promicanju kulture i umjetnosti, tehničke i informatičke kulture, sporta i rekreacije;

30. zaštiti i promicanju prava nacionalnih manjina;

31. zaštiti i promicanju prava manjinskih društvenih skupina;

32. promicanju vrijednosti antifašizma;

33. razvoju i promicanju demokratske kulture;

34. razvoju i promicanju poljoprivrede,šumarstva i lovstva;

35. održivom razvoju;

36. razvoju lokalne zajednice;

37. međuopćinskoj i međunarodnoj razvojnoj suradnji;

38. razvoju i promicanju dobrovoljnog vatrogastva, traganja i spašavanja te drugim aktivnostima koje se po svojoj prirodi, odnosno po posebnim propisima o financiranju javnih potreba u određenom području mogu smatrati djelovanjem od interesa za opće dobro.

**Članak 3.**

 Općinski prostori se dodjeljuju na korištenje udrugama javnim natječajem, sukladno mogućnostima Općine Sikirevci, najviše do 5 godina, uz posebnu pažnju da se racionalno koriste svi općinski prostori.

Iznimno, bez objavljivanja javnog natječaja općinski prostor se može dodijeliti izravno samo:

- kada nepredviđeni događaji obvezuju Općinu Sikirevci da u suradnji s udrugama žurno djeluje u rokovima u kojima nije moguće provesti standardni natječajni postupak i problem je moguće riješiti samo izravnom dodjelom općinskog prostora;

- kada se općinski prostor dodjeljuje udruzi ili skupini udruga koje imaju isključivu nadležnost na području Općine Sikirevci ili je udruga jedina organizacija operativno sposobna za rad na području Općine Sikirevci,

- kada se općinski prostor dodjeljuje udruzi kojoj su zakonom, drugim propisom ili aktom dodijeljene određene javne ovlasti (npr. Hrvatski Crveni križ, dobrovoljna vatrogasna društva i dr.)

- zakladi, fundaciji i udruzi, kojih je osnivač ili suosnivač Općina Sikirevci ili druga jedinica lokalne i područne (regionalne) samouprave.

Uvjeti za izravnu dodjelu prostora na korištenje iz ovog članka su:

1. udruga mora biti upisana u Registar udruga Republike Hrvatske ili u drugi odgovarajući registar i imati registrirano sjedište u Općini Sikirevci;

2. udruga mora biti upisana u Registar neprofitnih organizacija;

3. osoba/e ovlaštene za zastupanje udruge moraju biti u mandatu;

4. udruga mora uredno plaćati doprinose i poreze te druga davanja prema državnom proračunu i proračunu Općine Sikirevci;

5. udruga mora imati organizacijske kapacitete i ljudske resurse za provedbu aktivnosti;

6. udruga mora voditi transparentno financijsko poslovanje;

7. da se protiv udruge i osobe ovlaštene za zastupanje udruge ne vodi kazneni postupak i da nije pravomoćno osuđena za prekršaj ili kazneno djelo iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (u daljnjem tekstu: Uredba);

8. aktivnosti se moraju provoditi na području Općine Sikirevci;

9. udruga mora uredno ispunjavati obveze iz svih prethodno sklopljenih ugovora o korištenju općinskih prostora.

Zaklade, fundacije i udruge, kojih su osnivači ili suosnivači druga jedinica lokalne i područne (regionalne) samouprave, ne moraju imati registrirano sjedište u Općini Sikirevci.

Postupak za izravnu dodjelu prostora na korištenje pokreće se podnošenjem zahtjeva za dodjelu prostora na korištenje Jedinstvenom upravnom odjelu Općine Sikirevci (u daljnjem tekstu: Odjel).

Zahtjeve za izravnu dodjelu prostora na korištenje te obrazloženo mišljenje Odjela, razmatra Povjerenstvo za dodjelu općinskih prostora na korištenje udrugama iz članka 6. ovog Pravilnika i predlaže Općinskom načelniku Općine Sikirevci (u daljnjem tekstu: Općinski načelnik) dodjelu prostora na korištenje.

Općinski načelnik donosi zaključak o dodjeli prostora na korištenje.

Na temelju zaključka Općinskog načelnika sklapa se ugovor o korištenju prostora kao javnobilježnički akt, a troškove solemnizacije snosi korisnik.

**II. RASPISIVANJE I UVJETI JAVNOG NATJEČAJA**

**Članak 4.**

O raspisivanju i objavi javnog natječaja za dodjelu općinskih prostora na korištenje udrugama (u daljnjem tekstu: javni natječaj), na prijedlog Odjela, odlučuje Općinski načelnik, zaključkom.

Zaključak iz stavka 1. ovoga članka sadrži:

- popis općinskih prostora za dodjelu na korištenje udrugama;

- vrijeme na koje se prostor daje na korištenje;

- natječajnu dokumentaciju (tekst javnog natječaja, obrasce, dokaze koji se podnose uz prijavu i dr.);

- podatak o objavi i rok za podnošenje prijava.

Natječaj se provodi prikupljanjem pisanih ponuda.

Obavijest o raspisivanju javnog natječaja se objavljuje na svim oglasnim pločama na području Općine Sikirevci, a javni natječaj s cjelokupnom natječajnom dokumentacijom na službenoj internetskoj stranici Općine Sikirevci.

Obavijest sadrži predmet javnog natječaja, podatak o tome gdje se tekst javnog natječaja objavljuje, rok podnošenja prijave te po potrebi i druge podatke.

Rok za podnošenje ponuda ne može biti kraći od 30 dana.

**Članak 5.**

Tekst javnog natječaja sadrži: podatke o općinskom prostoru (adresu, površinu, namjenu i visinu naknade za korištenje), vrijeme na koje se prostor daje na korištenje, podatke tko može sudjelovati u natječaju, podatke o partnerstvu s drugim organizacijama (zajednička prijava), uvjete za prijavu na natječaj, sadržaj prijave, način prijave, rok i mjesto podnošenja prijave, upute za prijavitelje, kriterije i mjerila za bodovanje, uputu o pravu prigovora na Prijedlog liste prvenstva za dodjelu pojedinog općinskog prostora, obavijest o potpisivanju ugovora o korištenju prostora te po potrebi i druge uvjete.

**Članak 6.**

Postupak javnog natječaja provodi Povjerenstvo za dodjelu općinskih prostora na korištenje udrugama (u daljnjem tekstu: Povjerenstvo).

Povjerenstvo osniva i imenuje Općinski načelnik.

Zadaće Povjerenstva su: otvaranje zaprimljenih prijava, utvrđivanje koje prijave ispunjavaju uvjete natječaja, razmatranje i bodovanje prijava koje ispunjavaju uvjete natječaja sukladno kriterijima i mjerilima za bodovanje, sastavljanje Prijedloga liste prvenstva za dodjelu pojedinog općinskog prostora, predlaganje Općinskom načelniku zaključka o dodjeli prostora na korištenje i sklapanja ugovora o korištenju prostora.

Podnositelji, čije su prijave podnesene izvan natječajnog roka ili su nepotpune, kao i one koje ne ispunjavaju uvjete iz članka 7. ovog pravilnika, neće biti uvršteni na Prijedlog liste prvenstva.

 Članovi Povjerenstva potpisuju izjavu o nepristranosti i povjerljivosti kojom potvrđuju da se niti oni niti članovi njihovih obitelji ne nalaze u sukobu interesa, da nemaju osobnih interesa kojima mogu utjecati na nepristranost rada povjerenstva kojeg su članovi te da će u obavljanju dužnosti na koju su imenovani postupati časno, pošteno, savjesno, odgovorno i nepristrano čuvajući povjerljivost podataka i informacija i vlastitu vjerodostojnost i dostojanstvo dužnosti koja im je povjerena od strane Općine Sikirevci.

U slučaju saznanja da se nalazi u sukobu interesa, član Povjerenstva je obvezan o tome odmah izvijestiti ostale članove te se izuzeti iz postupka ocjenjivanja prijava.

O rješavanju sukoba interesa odlučuje općinski načelnik te članu Povjerenstva koji je u sukobu interesa imenuje zamjenu.

**Članak 7.**

 Uvjeti javnog natječaja su:

1. udruga mora biti upisana u Registar udruga Republike Hrvatske ili u drugi odgovarajući registar i imati registrirano sjedište u Općine Sikirevci najmanje jednu godinu prije dana objave javnog natječaja;

2. udruga mora biti upisana u Registar neprofitnih organizacija;

3. osoba/e ovlaštene za zastupanje udruge moraju biti u mandatu;

4. udruga mora uredno plaćati doprinose i poreze te druga davanja prema državnom proračuni i proračunu Općine Sikirevci;

5. udruga mora imati organizacijske kapacitete i ljudske resurse za provedbu aktivnosti;

6. udruga mora voditi transparentno financijsko poslovanje;

7. da se protiv udruge i osobe ovlaštene za zastupanje udruge ne vodi kazneni postupak i da nije pravomoćno osuđena za prekršaj ili kazneno djelo iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (u daljnjem tekstu: Uredba);

8. ako udruga namjerava prostor koristiti u suradnji/partnerstvu s drugom/drugim udrugom/udrugama, partnerski odnos mora trajati duže od jedne godine, a suradnička/partnerska udruga mora ispunjavati uvjete iz ovog članka;

9. aktivnosti se moraju provoditi na području Općine Sikirevci;

10. udruga mora uredno ispunjavati obveze iz svih prethodno sklopljenih ugovora o korištenju općinskog prostora;

11. prijava na natječaj mora sadržavati sve podatke, dokumentaciju i popunjene obrasce određene natječajnom dokumentacijom i ovim pravilnikom.

**Članak 8.**

 Prijava na natječaj mora sadržavati:

1. izvadak iz matičnog registra u koji je udruga upisana (ispis internetske stranice);

2. dokaz da su osoba/e ovlaštene za zastupanje udruge u mandatu;

3. presliku statuta, sa svim izmjenama i dopunama (usklađen sa Zakonom o udrugama i ovjeren od nadležnog upravnog tijela);

4. dokaz o upisu u Registar neprofitnih organizacija (ispis internetske stranice RNO-a);

5. ispunjene, potpisane i ovjerene obrasce navedene u natječajnoj dokumentaciji;

6. potvrda Općine Sikirevci o nepostojanju duga s osnove potraživanja Općine Sikirevci (izvornik ili ovjerenu presliku);

7. izvornik ili ovjerenu presliku potvrde Porezne uprave o stanju duga po osnovi javnih davanja o kojima službenu evidenciju vodi Porezna uprava, ne starija od 30 dana od objave javnog natječaja;

8. izvornik ili ovjerenu presliku uvjerenja Općinskog kaznenog suda da se protiv udruge i osobe ovlaštene za zastupanje udruge ne vodi kazneni postupak, ne starijeg od 6 mjeseci od objave javnog natječaja;

9. popis zaposlenih osoba u udruzi ili voditelja projekata, njihovo zvanje, naziv radnog mjesta i sažetak opisa poslova;

10. presliku financijskog izvješća za prethodnu godinu (za obveznike dvojnog i jednostavnog knjigovodstva) s pečatom o zaprimanju nadležnog tijela;

11. na Obrascu prijave na javni natječaj naveden popis aktivnosti koje će se provoditi u prostoru, za provođenje kojih je prijavitelj registriran i koje su u okviru oglašene namjene-područja aktivnosti za prostor za koji se podnosi prijava na natječaj;

12. ako udruga-prijavitelj namjerava prostor koristiti u suradnji/partnerstvu s drugom/drugim udrugom/udrugama, obrazac izjave o postojanju partnerskog odnosa dužeg od jedne godine na kojem su javnobilježnički ovjereni potpisi osoba ovlaštenih za zastupanje udruge-prijavitelja i svih partnera te dokumentaciju navedenu u točkama 1., 2., 6., 7., 8. i 10. ovog članka za suradničku/partnersku udrugu;

13. druge dokaze i dokumentaciju koju udruga navodi u svojoj prijavi.

Prijava se podnosi isključivo na obrascu koji je sastavni dio natječajne dokumentacije. Obrazac prijave sadrži osnovne podatke o prijavitelju s opisom dosadašnjeg rada i djelovanja te planom aktivnosti u predstojećem razdoblju.

**Članak 9.**

Obrasci koji su sastavni dio natječajne dokumentacije se popunjavaju na računalu prema uputi navedenoj u natječajnoj dokumentaciji.

Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje, te ovjerene službenim pečatom udruge.

Prijava mora biti podnesena u roku određenom u javnom natječaju, koji ne može biti kraći od 30, ni duži od 180 dana od objave javnog natječaja.

Prijave na natječaj sa dokumentacijom se podnose u zatvorenoj omotnici, s naznakom "Ne otvaraj - Javni natječaj za dodjelu općinskih prostora udrugama" preporučeno poštom ili u pisarnici Odjela.

Udruge kojih su prijave podnesene izvan natječajnog roka ili su nepotpune, kao i one koje ne ispunjavaju uvjete iz članka 7. ovog Pravilnika, neće biti uvršteni na Prijedlog liste prvenstva za pojedini općinski prostor.

Općinski načelnik može, na obrazloženi prijedlog Povjerenstva, ne prihvatiti niti jednu prijavu podnesenu na natječaj za pojedini općinski prostor

**Članak 10.**

 Kriteriji i mjerila za bodovanje pristiglih prijava na natječaj za određeni prostor radi provođenja programa i projekata od interesa za opće dobro u okviru oglašene namjene - područja aktivnosti, su:

**a) Godine aktivnog djelovanja**

- za svaku godinu aktivnog djelovanja 1 bod

**b) Broj zaposlenika**

- do 2 1 bod

- od 3 do 6 3 boda

- 7 i više 5 bodova

**c) Broj članova i/ili volontera**

- do 20 1 bod

- od 21 do 50 2 boda

- od 51 do 100 3 boda

- više od 100 4 boda

**d) Neposredan rad s korisnicima usluga**

- rad s ciljanim skupinama do 20 korisnika 5 bodova

- rad s ciljanim skupinama od 21 do 50 korisnika 10 bodova

- rad s ciljanim skupinama iznad 50 korisnika 15 bodova

- pružanje usluge smještaja korisnika (boravak, stalni smještaj) 20 bodova

**e) Ostvarene financijske potpore za projekte/programe ( u posljednje dvije godine)**

- iz EU fondova 6 bodova

- iz državnog proračuna 5 bodova

- iz proračuna Općine Sikirevci 4 boda

- iz poslovnog sektora 3 boda

-od drugog inozemnog javnog ili privatnog donatora 2 boda

**f) Ostvarena priznanja, nagrade, potpore i sl. ( u posljednje dvije godine)**

- međunarodna 10 bodova

- državna 8 bodova

- Općine Sikirevci 6 bodova

- strukovna 2 boda

**g) Projektne aktivnosti**

- do 3 održana okrugla stola, vjerska skupa i sl. godišnje 2 boda

- više od 3 održana okrugla stola, vjerska skupa i sl. godišnje 4 boda

- do 3 održane konferencije godišnje 6 bodova

- više od 3 održane konferencije godišnje 8 bodova

- projekti i aktivnosti od posebnog interesa za Općinu Sikirevci i njezine građane, ostvareni u posljednje dvije godine, što ih ocjenjuje i boduje Odjel nadležan za područje djelovanja udruge do 20 bodova.

**h) Broj partnerskih organizacija civilnog društva s kojima se planira zajednički koristiti dodijeljeni prostor**

- 1 3 boda

- 2 5 bodova

- za svaku partnersku organizaciju iznad dvije dodatno 1 bod

**i) Prethodno ulaganje u prostor uz odobrenje Općine Sikirevci**

- do 20.000,00 kn 3 boda

- do 50.000,00 kn 5 bodova

- više od 50.000,00 kn 8 bodova

Bodovi ostvareni prema pojedinim kriterijima i mjerilima iz podtočki e), f) i g) iz stavka 1. ovoga članka se zbrajaju.

Na temelju zbroja bodova za svakog prijavitelja Povjerenstvo utvrđuje Prijedlog liste prvenstva za dodjelu općinskog prostora na korištenje.

**Članak 11.**

Ako dva ili više podnositelja zahtjeva imaju jednak broj bodova, prednost na listi prvenstva ima onaj podnositelj koji je ostvario više bodova po kriteriju:

1. projektne aktivnosti;

2. ostvarena priznanja, nagrade, potpore i sl.

Prijavu za dodjelu jednog općinskog prostora kojeg planira koristiti više udruga u suradnji/partnerstvu podnosi samo jedna od udruga koja smatra da na javnom natječaju može ostvariti najveći broj bodova sukladno kriterijima i mjerilima iz članka 10. ovog pravilnika.

Suradnja/partnerstvo iz stavka 2. ovog članka mora trajati duže od jedne godine.

Namjera korištenja prostora u suradnji/partnerstvu sa ostalim udrugama potvrđuje se izjavom koja se prilaže uz prijavu za dodjelu općinskog prostora, potpisanom od ovlaštenih osoba udruge-prijavitelja i svih suradničkih/partnerskih udruga ovjerenih kod javnog bilježnika.

**Članak 12.**

Nakon izvršenog bodovanja prijava i utvrđivanja Prijedloga liste prvenstva za dodjelu pojedinog općinskog prostora, Povjerenstvo će, na internetskoj stranici Općine Sikirevci i oglasnoj ploči u sjedištu općine, javno objaviti Prijedlog liste prvenstva za dodjelu pojedinog općinskog prostora sa brojem bodova po pojedinom kriteriju, te ukupan broj bodova.

Na Prijedlog liste prvenstva za dodjelu pojedinog općinskog prostora prijavitelji mogu uložiti prigovor Općinskom načelniku, putem odjela, zbog redoslijeda na listi reda prvenstva ili zbog neuvrštavanja na listu reda prvenstva iz razloga navedenih u članku 6. ovoga Pravilnika, u roku 8 dana od dana objavljivanja Prijedloga liste prvenstva.

Odluka općinskog načelnika o prigovoru je konačna.

**Članak 13.**

Konačnu listu prvenstva za dodjelu pojedinog općinskog prostora utvrđuje Općinski načelnik.

Na temelju Konačne liste iz stavka 1. ovoga članka, Povjerenstvo predlaže Općinskom načelniku donošenje zaključka o dodjeli prostora na korištenje koji mora biti obrazložen i javno objavljen na internetskoj stranici Općine Sikirevci.

**III. SKLAPANJE UGOVORA O KORIŠTENJU**

**Članak 14**.

 Na temelju zaključka Općinskog načelnika iz članka 13. ovoga Pravilnika, sklapa se ugovor o korištenju općinskog prostora (u nastavku: ugovor).

Ako prijavitelj koji je ostvario najviše bodova za pojedini općinski prostor ne pristupi sklapanju ugovora, Povjerenstvo predlaže Općinskom načelniku slijedećeg prijavitelja s Konačne liste prvenstva za taj prostor.

Ugovor se sklapa na pet godina kao javnobilježnički akt.

Troškove solemnizacije snosi korisnik.

Ugovor, u ime Općine Sikirevci, potpisuje Općinski načelnik ili osoba koju za to ovlasti Općinski načelnik.

**Članak 15.**

Ugovor se sklapa u pisanom obliku i, osim osnovnih podataka o korisniku i prostoru, sadržava:

- visinu naknade;

- odredbu kojom korisnik prihvaća povećanje naknade u tijeku trajanja ugovora prema odluci Općinskog načelnika;

- aktivnosti od interesa za opće dobro;

- vrijeme trajanja ugovora;

- odredbu o ovršnosti;

- odredbu o razlozima i uvjetima za otkazivanje ugovora u slučaju kršenja ili neizvršavanja odredbi ugovora te odredu o raskidu ugovora;

- odredbu o tome da korisnik ne može preuređivati općinski prostor bez prethodne pisane suglasnosti Općine Sikirevci;

- odredbu kojom se korisnik obvezuje općinski prostor predati u posjed vlasniku slobodan od osoba i stvari istekom roka na koji je dan, odnosno istekom otkaznog roka ili raskida ugovora;

- neopozivu izjavu korisnika kojom se odriče prava povrata uloženih sredstava u općinski prostor;

- odredbu o obvezi plaćanja režijskih troškova (osim ako nije drugačije određeno);

- odredbu da ako je ugovor sklopljen s više korisnika (zajedničko korištenje), oni za sva dugovanja koja proizlaze iz korištenja općinskog prostora odgovaraju solidarno.

Općinski načelnik može, na prijedlog Povjerenstva, za vrijeme trajanja korištenja prostora, na zahtjev korisnika, bez javnog natječaja, odobriti korištenje prostora u partnerstvu s jednom ili više partnerskih udruga, ako za to postoji interes Općine Sikirevci, pod uvjetom da je korisnik podmirio sve obveze iz ugovora o korištenju, a partner/i ispunjava/ju uvjete iz članka 7. točaka od 1. do 10. ovog pravilnika.

Postojanje interesa Općine Sikirevci iz stavka 1. ovog članka utvrđuje Odjel.

U slučaju iz stavka 1. ovog članka ugovor o korištenju prostora s korisnikom i partnerskom udrugom sklopit će se na vrijeme do isteka roka korištenja iz ugovora sklopljenog s korisnikom, kao javnobilježnički akt.

Ako korisnik prostora odustane od korištenja prostora, ugovor se može sklopiti s partnerskom udrugom koja koristi prostor, na vrijeme do isteka roka korištenja iz ugovora sklopljenog s korisnikom.

Zaključak o sklapanju ugovora iz stavka 4. ovog članka, na prijedlog Povjerenstva, donosi općinski načelnik.

Korisnik koji je odustao od korištenja prostora ne ostvaruje pravo na dodjelu drugog općinskog prostora u idućem roku od pet godina od dana odustanka.

Korisnik je dužan dostaviti izvještaj od radu do 31. ožujka tekuće godine za prethodnu godinu.

**Članak 16.**

Naknada za korištenje općinskog prostora određuje se u iznosu od 1,00 kn/m2 bez poreza na dodanu vrijednost.

Zakladi, fundaciji i udruzi koje je osnivač ili suosnivač Općina Sikirevciu, prostor se dodjeljuje na korištenje bez naknade za vrijeme dok je Općina Sikirevci osnivač, odnosno suosnivač.

Općinski načelnik može odlučiti da se udruzi koja ispunjava uvjete iz čl. 3. st. 2. ovog Pravilnika općinski prostor dodjeli na korištenje bez naknade.

**Članak 17.**

Istekom roka ugovora o korištenju općinskog prostora korisniku se, općinski prostor dodijeljen temeljem ovog pravilnika, može ponovno dodijeliti na korištenje na rok do pet godina, bez provođenja javnog natječaja za dodjelu, pod uvjetom da je korisnik dodijeljeni općinski prostor koristio sukladno ugovoru i uredno izvršavao ugovorne obveze te i dalje ima potrebu za tim prostorom.

Zahtjev za ponovnu dodjelu općinskog prostora na korištenje podnosi se odjelu, najkasnije 30 dana prije isteka ugovora o korištenju prostora, uz prethodno pribavljeno mišljenje odjela.

Odjel daje pozitivno mišljenje na temelju opisnog i financijskog izvješća korisnika, za zadnju godinu korištenja prostora.

Zaključak o ponovnoj dodjeli općinskog prostora na korištenje bez provođenja javnog natječaja donosi Općinski načelnik na temelju prijedloga Povjerenstva.

Zaključak o ponovnoj dodjeli općinskog prostora na korištenje bez provođenja javnog natječaja mora biti obrazložen i javno objavljen na internetskoj stranici Općine Sikirevci.

**Članak 18.**

Korištenje općinskog prostora može prestati i prije isteka ugovorenog roka, otkazom ugovora.

Općina Sikirevci može otkazati ugovor ako korisnik:

- poslije pisane opomene Općine Sikirevci koristi općinski prostor suprotno ugovoru ili mu nanosi znatniju štetu koristeći ga bez dužne pažnje;

- ne plati dospjelu naknadu u roku od 15 dana od dana pisane opomene Općine Sikirevci;

- onemogući Općini Sikirevci nesmetanu kontrolu korištenja općinskog prostora, odnosno ne pruži na uvid svu potrebnu dokumentaciju;

- vrši preinake općinskog prostora bez pisanog odobrenja Općine Sikirevci;

- općinski prostor daje na potkorištenje;

- ne dostavi izvještaj o radu u ugovorenom roku;

- ne koristi općinski prostor bez opravdanog razloga duže od 60 dana

- ukoliko ne ispunjava ostale ugovorne obveze.

Korisnik može otkazati ugovor o korištenju ne navodeći razloge.

Otkazni rok je 30 dana.

 Općina Sikirevci može otkazati ugovor o korištenju prostora ako mu je prostor neophodno potreban za rad općinske uprave i drugih pravnih osoba kojima je Općina Sikirevci osnivač ili suosnivač.

U slučaju iz stavka 1. ovog članka, korisniku toga prostora može se neposredno dodijeliti zamjenski prostor odgovarajući prostoru koji je do tada koristio, sukladno mogućnostima Općine Sikirevci, pod uvjetom da prostor nastavi koristiti za dosadašnju namjenu – aktivnosti.

**IV. PRIJELAZNE I ZAVRŠNE ODREDBE**

**Članak 19.**

 Korisnici prostora u vlasništvu Općine Sikirevci koji su ugovor potpisali prije donošenja ovog Pravilnika, nastavljaju koristiti poslovni prostor do isteka roka definiranog ugovorom.

**Članak 20.**

 Provedbu ovoga Pravilnika vrši Odjel.

Odredbe ovog Pravilnika odgovarajuće se primjenjuju i na davanje prostora na korištenje pravnih osoba u vlasništvu Općine Sikirevci, ako isto nije regulirano njihovim općim aktom.

**Članak 21.**

Na sva ostala pitanja koja nisu regulirana ovim Pravilnikom na odgovarajući način primjenjuje se Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15).

**Članak 22.**

Ovaj Pravilnik stupa na snagu osmoga dana od dana objave u Službenom glasniku Općine Sikirevci.

OPĆINSKI NAČELNIK

OPĆINE SIKIREVCI

KLASA:372-01/22-01/1

URBROJ:2178-26-01-22-01

Sikirevci, 21. prosinac 2022. godine

OPĆINSKI NAČELNIK OPĆINE SIKIREVCI

Josip Nikolić, dipl. ing.drv.